คลองจั่นวิ่งหาเงิน1หมื่นล้าน
สหกรณ์ฯ คลองจั่น ระดมสมองวิ่งหาเงินทุน 1 หมื่นล้าน ด้านขบวนการสหกรณ์ตบเท้าพร้อมช่วยใส่เงินกองทุน&nbsp; ยื่นเงื่อนไขรัฐบาลต้องคุ้มครองเงินต้น
22 ก.ย. 2559

สหกรณ์ฯ คลองจั่น ระดมสมองวิ่งหาเงินทุน 1 หมื่นล้าน ด้านขบวนการสหกรณ์ตบเท้าพร้อมช่วยใส่เงินกองทุน  ยื่นเงื่อนไขรัฐบาลต้องคุ้มครองเงินต้น
รายงานข่าวจากสหกรณ์เครดิตยูเนี่ยนคลองจั่น (สคจ.) เปิดเผยว่า เมื่อวันที่ 20 ก.ย.ที่ผ่านมา ได้มีการจัดสัมมนาแนวทางการเลือกในการระดมทุนเพื่อฟื้นฟูกิจการสหกรณ์ฯ คลองจั่น โดยที่ประชุมได้มีข้อเสนอรวม 4 แนวทาง ได้แก่ แนวทางที่ 1.จัดตั้งกองทุนรวมสหกรณ์ แนวทางที่ 2.จัดตั้งกองทุนส่วนบุคคล โดยให้รัฐบาลอุดหนุนเงิน 1 หมื่นล้านบาท เข้ากองทุนพัฒนาสหกรณ์ เพื่อให้ สคจ.กู้เงินไปลงทุนในกองทุนส่วนบุคคลที่ตั้งขึ้น
แนวทางที่ 3.รัฐบาลอุดหนุนงบประมาณ 1 หมื่นล้านบาท เข้ากองทุนพัฒนาสหกรณ์ เพื่อให้ สคจ.กู้ไปดำเนินธุรกิจตามแผนฟื้นฟูกิจการ และแนวทางที่ 4.ให้ สคจ.กู้เงินจากธนาคารของรัฐ เช่น ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) โดยรัฐจะชดเชยดอกเบี้ยที่เกิดขึ้นให้กับธนาคาร รวมทั้งชดเชยเงินต้นให้กับธนาคาร กรณีเกิดความเสียหายขึ้น
ทั้งนี้ คาดว่าจะมีการสรุปแนวทางที่เหมาะสมเพื่อเสนอให้ที่ประชุมคณะรัฐมนตรี (ครม.) พิจารณาอนุมัติได้ภายในเดือน ต.ค. 2559 โดยแนวทางการระดมทุนเพื่อใช้ในการฟื้นฟูกิจการ อาจไม่จำเป็นที่จะต้องยึดแนวทางใดแนวทางหนึ่งเพียงแนวทางเดียว จาก 4 แนวทางที่ภาครัฐกำลังให้การพิจารณาในปัจจุบัน
อย่างไรก็ตาม ขบวนการสหกรณ์ส่วนใหญ่ได้เห็นชอบในการร่วมกันสนับสนุนเงินลงทุน แต่ต้องการให้มีหลักประกันความเชื่อถือ เชื่อมั่น ที่จะสามารถยืนยันได้ว่า เงินลงทุนที่สนับสนุนไปจะได้รับการคุ้มครอง คือ เงินต้นจะไม่สูญหาย หากเกิดข้อติดขัดไม่เป็นไปตามเป้าหมายในการฟื้นฟูกิจการ สคจ.
ปัจจุบันขบวนการสหกรณ์มีเงินทุนจำนวนเพียงพอ และมีศักยภาพที่จะให้ความช่วยเหลือสนับสนุนเงินทุนเพื่อจัดตั้งกองทุนและเข้าไปช่วยเหลือการฟื้นฟูกิจการของ สคจ. อย่างไรก็ตาม ในแต่ละสหกรณ์ก็มีข้อจำกัด เพราะจะต้องนำเรื่องให้ที่ประชุมใหญ่ของสหกรณ์แต่ละแห่งพิจารณาก่อน และได้รับอนุมัติจากที่ประชุมหากจะมีการนำเงินไปลงทุน
แหล่งข่าวเปิดเผยว่า หากได้ข้อสรุปว่าจะเลือกแนวทางใด และได้รับความเห็นชอบจากภาครัฐ รวมทั้งผ่านมติที่ประชุม ครม.แล้ว ชุมนุมสันนิบาตสหกรณ์สามารถที่จะนำเรื่องเข้าพิจารณาการสนับสนุนเงินทุน เข้าสู่ในการจัดประชุมใหญ่ในวันที่ 17 ธ.ค. 2559 นี้ 
นายประกิต พิลังกาสา ประธานกรรมการดำเนินการ และประธานผู้บริหารแผนสหกรณ์เครดิตยูเนี่ยนคลองจั่น กล่าวว่า ตามแผนการฟื้นฟูกิจการจะต้องมีการจัดหาเงินทุนดำเนินการ 1 หมื่นล้านบาท ภายในต้นปี 2560 ซึ่งหากไม่สามารถหาเงินทุนมาภายในกำหนด อาจจะต้องยื่นศาลล้มละลายกลาง เพื่อขอแก้ไขแผนฟื้นฟูกิจการ
ทั้งนี้ ตามแผนฟื้นฟูกิจการ สคจ.จะต้องชำระหนี้คืนเจ้าหนี้ปีละ 600 ล้านบาท โดยขณะนี้อยู่ระหว่างการขอสินทรัพย์ที่สำนักงานคณะกรรมการป้องกันและปราบปรามการฟอกเงิน (ปปง.) ยึดอายัดได้ เพื่อนำไปขายทอดตลาด ซึ่งจะทำให้มีเงินเข้ามาอีก 2,000 ล้านบาท